DA se John Steenhuisen kom in Oekraïne aanDie DA-leier John Steenhuisen. (Foto: Courtney Africa/ANA) John Steenhuisen, leier van die Demokratiese Alliansie, het Sondag in Lwif in die weste van Oekraïne aangekom vir ŉ ses dag lange toer van verskeie dele van die land – hoofsaaklik rondom die hoofstad Kiëf. “Ek wil myself vertroud maak met die situasie in ŉ land wat al meer as twee maande lank onder beleg is deur die Russiese weermag,” het hy in ŉ verklaring gesê. Hy sal deur die loop van die week verskeie vlugtelingekampe besoek en met verskeie burgemeesters, goewerneurs, sakeleiers, studente en gewone Oekraïense burgers vergader om “eerstehands die impak te sien van die Russiese inval en voortgesette besetting van dele van Oekraïne”. “In die era van vals nuus en propaganda is dit die enigste manier om werklik te weet wat gebeur.” Steenhuisen sê sy voorganger en bielie van Suid-Afrikaanse liberalisme, Helen Suzman, het dié slagspreuk aangehang. “Sy het gereeld hierdie raad aan ander gegee: ‘Gaan kyk vir jouself. Moenie aanvaar wat die pers vir jou sê nie. Moenie aanvaar wat ander mense vir jou sê nie. Gaan kyk vir jouself.’ Dit is die doel van my besoek. Ons is dit aan die mense van Oekraïne verskuldig om die ongefiltreerde waarheid te vertel oor dit wat daar gebeur sodat die wêreld verenig kan staan en hierdie ongeregtigheid tot ŉ einde te bring.” Hy sê dit is ook belangrik om in gedagte te hou dat ons in ŉ “super-verbinde wêreld” woon waar ontwrigtings in een deel rimpels oral elders veroorsaak. “Rusland se besetting van Oekraïne is nie ŉ Europese probleem nie, dit is ŉ wêreldwye probleem. Dit uitkring-effek van dié oorlog op ons eie brandstof, mielies, kookolie en kunsmispryse sal arm Suid-Afrikaners diep tref. “Ons durf nie voorgee dat hierdie oorlog niks met ons te doen het nie. En ons durf nie voorgee dat dit lofwaardig is om ‘neutraal’ te bly in hierdie situasie nie. Wanneer ons duidelike en onteenseglike bewyse het van ongeregtigheid, is ons dit aan die slagoffers verskuldig om kant te kies en iets te sê.” Steenhuisen het onderneem om oor die volgende ses dae gereeld terugvoer te gee oor sy besoek soos wat sy skedule dit toelaat.